Vorfundur flokksstjórnar Samfylkingarinnar ‒ jafnaðarflokks Íslands 2024

Tillaga um breytingu á *Skuldbindandi reglum um val á framboðslista*

1. Við grein 3.3. um kjörfund bætist nýr undirliður, merktur bókstafnum c, og hljóði svo

c) Kjörfundur með slembiúrtaki. Fundur flokksmanna í kjördæmi eða sveitarfélaga, valinna með slembiúrtaki. Þýði úrtaksins eru allir flokksmenn á viðkomandi svæði að frambjóðendum undanskildum. Óháður aðili stjórnar vinnslu slembiúrtaksins. Kjördæmi eða flokksfélög beita hlutfallsreglu um slembiúrtak sem þeim hentar í samræmi við fjölda félagsmanna á hverjum stað, sem og aðstæður við að beita þessari aðferð. Ekki skal upplýst um fundarmenn fyrr en að fundinum kemur, en tryggt að þeim berist kynningarefni um frambjóðendur.

2. Stafliður c í grein 3.3. verði stafliður d.

Tillöguflytjendur:

*Ásgeir Beinteinsson*, Reykjavík

*Mörður Árnason*, Reykjavík

*Greinargerð*

Þessi nýi möguleiki eykur fjölbreytni þeirra leiða sem færar eru til að raða á framboðslista. Það er síðan á valdi ráða og félaga í samræmi við 2. grein reglnanna hvaða leið er valin hverju sinni.

Aðferðin felur í sér þá hugmynd að raða í nokkur efstu sætanna í hverju kjördæmi, mismörg eftir aðstæðum, en hefðbundin uppstillingarnefnd sér um val í önnur sæti eins og venja er til.

Í brennipunkti er eðlilegt að hafa sæti umfram líkleg sigursæti í komandi alþingis- eða sveitarstjórnarkosningum.

Megininntak tillögunnar er að á kjörfund sé valið með slembiúrtaki úr þýði flokksmanna. Fjöldi kjörfundarmanna í Reykjavík gæti verið 100‒120, og 50‒60 í öðrum kjördæmum, miðað við alþingiskosningar. Ekki er gert ráð fyrir sérstakri kosningabaráttu í hópi kjörfundarmanna, og því eðlilegt að val þeirra fari fram skömmu fyrir fund og nöfnum þeirra haldið leyndum þangað til á fundardegi.

Með svipuðum hætti og á annars konar kjörfundi er auglýst eftir frambjóðendum og þeim gefinn kostur á að kynna sig, bæði með kynningarefni fyrir fundinn og stuttri ræðu á fundinum sjálfum. Eðlilegt er að formaður kjördæmisráðs eða félags stjórni fundi, eða sá sem hann tilnefnir, og geri tillögu um starfsmenn fundarins.

Með samþykkt þessarar tillögu bætist ný leið í verkfærageymslu Samfylkingarinnar þegar kemur að vali á framboðslista. Með beitingu aðferðarinnar er dregið úr helstu ókostum prófkjara, en þó tryggt að almennir flokksmenn velja fulltrúana á framboðslista Samfylkingarinnar. Smölun yrði tilgangslítil og ekki hyggilegt fyrir frambjóðendur að kosta miklu til við að ná sæti á lista. Líkur eru til að stefnumál og hugsjónir frambjóðenda skipti meira máli en með ýmsum öðuum aðferðum, auk reynslu af félagsmálum, framkomu og almennum þokka ‒ en síður hagsmuna- og kunningjatengsl eða efni til fjárútláta.

Þá má telja að þessi aðferð nýtist vel til að skapa einingu meðal frambjóðenda og flokksmanna.